Salės futbolas

Istorija

Salės futbolas žaidžiamas mažesnių išmatavimų uždaroje aikštelėje. Sporto šaka išsivystė Urugvajuje XX a. III dešimtmetyje, po to kai Urugvajus laimėjo 1930 m. pasaulio futbolo čempionatą bei aukso medalius 1924 m. ir 1928 m. vasaros olimpinėse žaidynėse. Futsalo pradininku laikomas mokytojas Juan Carlos Ceriani iš Montevideo. Jis norėjo sukurti į futbolą panašų žaidimą, kurį būtų galima žaisti ir lauke ir viduje. Pirmoji tarptautinė federacija buvo įkurta 1965 m. Pietų Amerikoje. 1980 m. FIFA pripažino futsalą tarptautiniu mastu. Dėl įvairių nesutarimų FIFA ir AMF (Asociación Mundial de Futsal) išliko kaip atskiros organizacijos, ir iki šiol kartu valdo salės futbolo tarptautines varžybas.

Taisyklės

Žaidimą sudaro dvi komandos po 5 žaidėjus (įskaitant vartininką), leidžiami neriboti keitimai. Viso komandoje gali būti 12 žaidėjų. Žaidžiama ant kieto grindinio krepšinio ar rankinio aikštelės išmatavimų salėje arba lauko aikštelėje. Žaidžiama su futsalo kamuoliu, kuris lyginant su standartiniu futbolo kamuoliu yra mažesnis (4 dydžio, 400–440 g svorio) ir mažiau šoklus (paleidus kristi iš 2 m aukščio turi atšokti 50–65 cm). Žaidimą sudaro 2 kėliniai po 20 minučių, sustabdžius žaidimą laikas stabdomas. Laisvą smūgį privaloma atlikti per 4 sekundes, kitaip komanda praranda kamuolį. Tas pats nutinka, jei vartininkas laiko kamuolį ilgiau nei 4 sekundes. Kirtus šoninę liniją vietoje įmetimo naudojamas įspyrimas, priešininkai turi atsitraukti 5 m. Nuošalės taisyklės nėra. Leidžiama viena minutės pertraukėlė. Žaidėją pašalinus iš aikštės raudona kortele, komanda žaidžia mažiau vienu žaidėju 2 minutes, arba iki kol priešininkas pelno įvartį. Rungtynėse teisėjauja 2 arba 3 teisėjai.

Futsalas Lietuvoje

Futsalo varžybas Lietuvoje organizuoja Lietuvos salės futbolo asociacija. LSFA buvo įkurta 2001 m., jai vadovauja Vidmantas Butkevičius. LSFA yra LFF narė.

Vyrų rinktinė

Lietuvos vyrų salės futbolo rinktinė aktyviai ruošiasi 2020 m. pasaulio futsal čempionatui, kuris vyks Vilniuje, Kaune ir Klaipėdoje 2020 m. rugsėjo 12–spalio 4 d. 2019 m. balandžio 16 ir 17 d. Radviliškyje žaidė kontrolines rungtynes su Gruzijos rinktine, ir pralaimėjo 1:7 bei 3:5.
Nuo 2008 m. vyksta Baltijos Futsal taurės (Baltic Futsal Cup) varžybos. Lietuvos rinktinė iškovojo taurę 2017 metais. 2019 m. varžybos vyks Narvoje rugsėjo 28–29 dienomis.
2019 m. gegužės 18–19 dienomis rinktinė dalyvavo naujai įkurtame Futsal Baltijos lygos (Baltic Futsal League) klubiniame turnyre ir užėmė 3 vietą. Turnyre taip pat dalyvavo „Cosmos“ (Estija),  „Sokil“ (Ukraina), „Rezekne“ (Latvija) ir „Agio“ (Rusija) klubai.
2019 m. rugpjūčio mėn. duomenimis, Lietuvos rinktinė užimą 88-ą vietą pasaulyje reitingų lentelėje.

U-19 rinktinė

2018 m. gruodžio mėn. buvo naujai suburta Lietuvos vyrų U-19 futsal rinktinė, jos treneriu paskirtas Aleksandras Danilenko. U-19 rinktinė dalyvavo atrankos varžybose į 2019 m. UEFA Europos U-19 salės futbolo čempionatą, kuris vyko Latvijoje rugsėjo 8–14 d. Vaikinai žaidė preliminarios atrankos turnyre 2019 m. sausio mėn. užėmė III vietą grupėje ir į tolimesnį etapą nepateko. Pirmoji istorinė pergalė buvo pasiekta prieš U-19 Juodkalniją rezultatu 2:0.

Moterų rinktinė

Lietuvos moterų rinktinė buvo suformuota 2018 m. balandžio mėn., treneriu paskirtas Jurijus Jeremejevas. Rinktinė dalyvavo atrankos varžybose į naujai suformuotą UEFA Europos moterų salės futbolo čempionatą, kuris vyko 2019 m. vasario mėn. Preliminarios atrankos varžybos vyko Prienuose 2018 m. rugpjūčio 22–24 dienomis. Lietuvės pralaimėjo Suomijai 0:10, sužaidė lygiomis su Slovakija 1:1 ir į tolimesnį etapą nepateko.

Moterų klubų varžybos

Organizuojamas Lietuvos moterų salės futbolo čempionatas. Taip pat vyksta vienos populiariausių ir masiškiausių tarpmokyklinės merginų salės futbolo žaidynės „Ladygolas“.